দ্বিতীয় বিয়ে নিয়ে প্রবল বিপাকে পড়েছেন বাংলাদেশি ক্রিকেটার আরাফত সানি। বাংলাদেশি ক্রিকেটারের দ্বিতীয় পত্নী নাসরিনের দাবি, আরাফত যে বিবাহিত তা তাঁর জানা ছিল না। আরাফত তাঁকে প্রতারিত করেছেন। গত বুধবার ঢাকা আদালতের বিচারপতি কামরুল হাসান বাংলাদেশি ক্রিকেটার আরাফতের জামিনের আর্জি খারিজ করে দেন। নাসরিন বাঁ হাতি ওই স্পিনারের বিরুদ্ধে পণ ও নির্যাতনের অভিযোগ এনেছিলেন। এর প্রেক্ষিতে তাঁকে গত ২২ জানুয়ারি গ্রেফতার করা হয়েছিল।

আরাফাত সানি। 
তদন্তে দেখা গিয়েছে যে, আরাফতের আগেই বিয়ে হয়েছিল। তাঁর আইনজীবী বলেন, আরাফত দ্বিতীয় পত্নী হিসেবে নাসরিনকে রাখতে চেয়েছিলেন। এই কারণে একটি ফ্ল্যাটও কিনেছিলেন। কিন্তু নাসরিন তাতে রাজি হননি। নাসরিন চেয়েছিলেন, আরাফত তাঁর প্রথম স্ত্রীকে তালাক দিন। কিন্তু তা সম্ভব নয়। আরাফতের আইনজীবী আদালতে দাবি করেছেন যে, আরাফত বিবাহিত বলে আগে থেকেই জানতেন নাসরিন। আইনজীবী জানিয়েছেন, প্রথম স্ত্রীকে তালাক দিলে তিনি মামলা করবেন। তাই আরাফত দুই স্ত্রীর সঙ্গে থাকতে চান। অন্যদিকে, নাসরিন বলেছেন, তিনি জানতেন না যে আরাফত বিবাহিত। তাঁরা যখন বিদেশে গিয়েছিলেন তখন আরাফতের পাসপোর্টে অবিবাহিত লেখা ছিল। নাসরিন আরাফতের মায়ের বিরুদ্ধেও প্রতারণার অভিযোগ করেছেন। আদালতে মামলার পরবর্তী শুনানি ৬ জুলাই।